

**Daginstitutionernes Lands-Organisation, DLO**

Høffdingsvej 34, 2500 Valby

Tlf. 70275520 \* [dlo@dlo.dk](mailto:dlo@dlo.dk) \* [www.dlo.dk](http://www.dlo.dk)

Valby, den 17. maj 2024

Kære Mattias Tesfaye

Fra 2025 gælder et krav om minimumsnormeringer i private daginstitutioner, som på flere måder er problematisk. DLO kan som repræsentant for langt størstedelen af landets private dagtilbud nu se, at private dagtilbud over hele linjen næppe kommer til at kunne overholde normeringskravet, sådan som det er formuleret og forventes udmålt.

Efter DLOs opfattelse bør der stilles samme krav til alle daginstitutioner uanset driftsform, om end det kan være nødvendigt med en mindre differentiering for netop at tage højde for driftsformens særlige rammevilkår. Private daginstitutioner bør ikke mødes med skrappere krav end kommunale daginstitutioner, hvis regeringens ønsker, at civile kræfter også fortsat skal byde ind på dagtilbudsopgaven. Et krav til de private daginstitutioner på institutionsniveau er objektivt strengere end kravet til kommunale institutioner, der skal opfyldes i et gennemsnit på tværs af kommunen. Dette bør der tages højde for i udmøntning af kravet. Vi mener derfor ikke, at kravet bør måles på det detaljeniveau, der er blevet lagt op til i ministeriets arbejdsgruppe herom.

DLO ønsker, at kravet til private daginstitutioner stilles på en måde, som er rimelig i forhold til de private daginstitutioners driftsvilkår. Kravet bør derfor stilles på en måde, der ligner en ’stå mål med’ model som kendt fra fri- og privatskoleområdet.

Ud over at kravet som formuleret er objektivt skrappere for private end for kommunale institutioner, skyldes problemet også en underliggende udfordring med de kommunale tilskud til private daginstitutioner. I høringsfasen inden fremsættelse af lovforslag om minimumskrav til private daginstitutioner gjorde DLO opmærksom på, at muligt normeringsniveau hænger tæt sammen med størrelsen af det kommunale driftstilskud. Det skyldes, at langt den største udgiftspost i en børnehave eller vuggestue er personaletimer. Alle dagtilbud fordrer en betragtelig brugerbetaling fra forældrene, og private dagtilbud kan mange steder derfor ikke drives med en forældrebetaling over den kommunale takst. Derfor foreslog DLO, at kravet til private skulle kobles sammen med, hvad det kommunale tilskud + forældrebetaling efter kommunal tekst kan omsættes til.

DLO skal også i denne sammenhæng understrege, at der bør skabes samme økonomiske grundvilkår og dermed ligestille de private daginstitutioners mulighed for at levere både minimumsnormeringer og andre lovkrav på lige vis som de kommunale institutioner. Vi har tidligere peget på, at vuggestuebørn i de private daginstitutioner modtager lavere driftstilskud end tilsvarende udgiftsniveau i de kommunale vuggestuer. Vi kan nu se, at forskellen i mindst 20 kommuner er over 1.000 kr. om måneden pr. barn. Vi har også peget på, at tilskud til administrationsudgifter og ejendomsrelaterede udgifter ofte er sat urealistisk lavt. Vi har dertil gjort opmærksom på behovet for en bedre sikring af, at driftstilskud er beregnet på et retvisende grundlag, både i forhold til at medtage alle budgetterede udgifter på det kommunale område i beregningen, og til at efterregulere tilskuddet, når de kommunale udgifter overstiger budgetrammen.

Endelig er der behov for bedre regler for at sikre, at udgifter til støttepædagoger fordeles ligeligt til børn i alle typer dagtilbud. Gennem arbejdsgruppen for minimumsnormeringskravet er det kommet frem, at kommunerne til Danmarks Statistik indberetter omkring 2% af personaleressourcerne som støttepædagoger. Når vi ser på tilskud til børn i de private dagtilbud, trækkes der ofte omkring 4-7% fra tilskuddet. Det giver en indikation af behov for bedre vejledning eller regulering af området. Det udgør også et eksempel på et af mange områder, hvor der kan være forskel i muligheden for at levere et bestemt normeringsniveau.

DLO stiller sig til rådighed for en yderligere drøftelse af løsningsmuligheder, så de populære private dagtilbud kan drives på bæredygtige og rimelige vilkår til gavn for børn og forældre landet over.

Venlig hilsen

Tanja Krabbe,

Sekretariatschef

DLO

Tlf. 93399065